Eesti Kaupmeeste Liit (EKL) saatis täna kõikidele Tallinna linnavolikogus esindatud fraktsioonidele avaliku pöördumise, milles teeb ettepaneku mitte toetada alkoholimüügi piirangute kehtestamist.    Piirangu kehtestamisel kaaluvad kaupmehed (Rimi Food Eesti AS, AS A-Selver, ETK jt) kaupluste sulgemist alates 20.00, teatas Eesti Kaupmeeste Liit.    Eesti Kaupmeeste Liidu juhatuse esimehe Heiti Allmäe sõnul tehti avalik pöördumine lootuses, et  Tallinna linnavolikogu liikmetele jätkub arukust teha läbimõeldud otsuseid ja mitte lähtuda lühiajalistest eesmärkidest.    Kaupmeeste Liit on seisukohal, et piirkondlikud erisused alkohoolsete müügi korraldamisel üksnes süvendavad regionaalset ebavõrdsust ega võimalda tagada jaekaupmeeste võrdset kohtlemist ning aitab kaasa ebamugavuste tekkimisele, ütles Allmäe    EKL leiab, et alkohoolsete jookide müük jaekaubanduses peaks olema lubatud aegadel, mil on avatud enamik kauplusi.  Siinjuures kutsuvad liidu ettevõtted linnavolikogu liikmeid ja kaupmehi üles ühtlustada alkoholi lubatud müügiaega kaupluste lahtiolekuajaga ehk 22.00.    Liidu hinnangul ei lahenda õhtune alkoholimüügi keeld alkoholi tarbimise probleemi ning mõjutab kõige valusamini kultuurseid tarbijaid, kes on harjunud tegema sisseoste õhtusel ajal, et vältida tipptunnil tekkivaid järjekordi.    Piirang suurendab oluliselt klientide hulka kauplustes tipptunnil ning toob kaasa kassajärjekordade pikenemise.  Suurenenud külastajate hulga teenindamiseks peavad kauplused korraldama ümber teenindajate töö õhtuste vahetuste arvelt, mis omakorda tingib vajaduse sulgeda kauplused õhtul vähemalt paar tundi varem.    Ümberkorralduste tõttu kannatavad eelkõige igapäevaste sisseostude tegijad, samal ajal kui alkoholiprobleemiga isikud saavad alkoholi varem valmis varuda või osta seda baaridest ja restoranidest, mida linnavalitsuse poolt kavandatud piirang ei puuduta.    Ilmselgelt ei suudaks müügiaja  lühendamine oluliselt vähendada alkoholi liigtarbimise või alaealiste purjutamisega seotud probleeme. Nende küsimuste lahendamiseks peaksid Tallinna linnavolikogus esindatud poliitilised jõud suunama oma tähelepanu sellistele teemadele nagu tööhõive parandamine, noorte vaba aja mitmekülgsem sisustamine, erinevate sportivõimaluste populariseerimine ja kättesaadavuse parandamine, märgitakse pöördumises.    Delfi.ee    NB! Kaupmeeste Liit toetab alkoholi tarbimise vähendamist, aga mõistlikke vahenditega.